Den annern Morgen führt uns' Brümmer,
Un 's Abends gegen achten rümmer
Is hei tau Städ un geiht taum Herrn Baron.
»Nun endlich! Bist du endlich da?
Nun Gott sei Dank! Ich warte lange schon!«
»Dat segg'n Sei woll! Je ja! Je ja!
Dat is man so, as kumm man ball:
So'n Ort, de lett so fixing sick nich krigen.«
»Wo ist er denn? Wo ist er abgestiegen?«
»Wo süll hei sin? Hei 's unnen in den Stall!«
»Im Stall? Der Doktor in dem Stalle?
Als wär's ein Hofjung' oder Knecht!
Und meine schönsten Zimmer alle
Sind fast für solchen Mann zu schlecht.
So'n Schafskopf! 's ist doch fürchterlich!
Der Doktor Witt muß in dem Stalle warten!«
»Rupbringen, Herr, lett hei sick nich!
Denn Treppen? – Ne, kann hei nich stigen,
Un witt is hei ok nich, dat is en Swarten;
Un ick dank Gott, dat ick man den'n ded krigen.«
Den Herrn Baron up Groten-Klagen,
Bi den'n dat süs all nich ganz richtig was,
Den'n würd tau Sinn, as wenn hei langs un dwas
Mit einen Dämelsack wir slagen.
En Swarten? – Un kein Treppenstigen? –
De Dokter Witt? – Un unnen in den Stall?
Hei fröggt un fröggt. – Wat helpt dat all?
Ut Brümmern is nicks rut tau krigen,
Un uns' Baron von Mulderjan
Möt sülwst man nah den Stall rungahn.
Hei kikt un söcht, söcht vörn un hinnen,
En Dokter is dor nich tau finnen.
»Wo ist er denn, du Schafskopf, wo?«
»Ih, Herr Baron, dor steiht hei jo.«
Ick denk, nu lus't de Ap den Junker!
»Wie? – Was?« schrigt hei, »Kerl, bist du toll?
Das ist ja 'n schwarzer Wallach, du Halunke!«
»Je, Herr Baron, dat segg'n Sei woll!
Ick hadd Sei dat doch fast verspraken;
Sei säden doch, hei müßt un süll.
Nu wull hei nich. Wat süll ick maken?
Wenn einer nu abs'lut nich will!
Ick künn em doch dortau nich dwingen
Un mit Gewalt em mit mi bringen.
Nu heww'ck sin Ridpird ut den Stall em namen;
Nu passen S' up, nu ward hei sülwst woll kamen,
Nu sall hei woll! Nu kümmt hei morgen an,
Wat gelt de Wedd? Hei sall'e ran!«